Mirziyoev va Erdo'g'on bir-birini Ramazon hayiti bilan tabrikladi

Shavkat Mirziyoev 2 may kuni Turkiya prezidenti Rajab Toyyib Erdo'g'on bilan telefon orqali muloqot qildi. Bu haqda Prezident matbuot xizmati xabar berdi.
Davlat rahbarlari Ramazon hayiti munosabati bilan bir-birini va mamlakatlarning birodar xalqlarini samimiy qutlab, tinchlik-osoyishtalik, farovonlik va ravnaq tilaklarini izhor qildi.
2022 yil mart oyida O'zbekistonga amalga oshirilgan oliy darajadagi tashrifda samarali natijalarga erishilgani, ular ikki tomonlama munosabatlarni keng qamrovli strategik sheriklik darajasiga ko'tarishga xizmat qilgani katta mamnuniyat bilan qayd etildi.
O'zaro delegatsiyalar tashriflari faol amalga oshirilmoqda. Yil boshidan ikki tomonlama savdo hajmi qariyb 20 foizga oshdi. Mamlakatda Turkiyaning yetakchi kompaniyalari ishtirokida zamonaviy sanoat quvvatlarini yaratish va infratuzilmani modernizasiya qilish bo'yicha yirik investisiya loyihalari davom ettirilmoqda. Ta'lim va madaniy-gumanitar sohalardagi hamkorlik kengaymoqda.
O'zbekiston va Turkiya yetakchilari xalqaro siyosatning dolzarb masalalari yuzasidan ham fikr almashdilar, Turkiy davlatlar tashkilotining navbatdagi sammitiga tayyorgarlik ko'rish masalalarini muhokama qildi. Prezidentlarning telefon orqali muloqoti har doimgidek ishonch va do'stlik ruhida o'tdi.